Aadu Kumari, 1984. a.    Ilmunud ajakirjas Eesti Loodus 11/1984     Kauges minevikus, rasketel aegadel oli rahva mõtete ja soovide kandja - Kalevipoeg - mitmel kombel tegev ka Läänemaa rahva abistamisel. Tema toimetamisi meenutavad läbi aegade seisnud hiidkivid. Rändrahnud püsivad, ent nendega seotud muistendid kipuvad unustushõlma vajuma    Kõige suurema kivimüraka virutanud Kalevipoeg vastase tähtsaima asupaiga - Haapsalu lossi - pihta, kus asus piiskopkonna keskus. Muistendeid selle kohta on mitmeid. Üks neist pajatab. Võnnu saares on üks suur kibi.../---/ Rahn  asub Pürksi külanõukogus Lenini-nimelise kolhoosi maa-alal, Võnnussaare poolsaare läänerannal. Haapsalust on kivini umbes 6 km mereteed, Saunja kaudu tuleb mereteed 2 km, lisaks veel kilomeeter jalgsimatka. Rändrahnud on tuntud Truumanni kividena.    "Haeska külas Tõnise-Hansu talu põllus on saunasuurune kivi, mille üle räägib rahvajutt, et see olevat Kalevipoja lingukivi.    Ennem on Martna kirik ilma tornita olnud. Viimaks hakatud torni peale tegema, see ei ole aga kangelasele meeldinud.  Ta tahtnud Saaremaalt linguga torni maha visata, aga õnnetust - lingu pael läinud puruks ja kivi kukkunud Haeska külasse maha, kus ta praegugi seisab."    Tõllukivi ehk Kalevipoja lingukivi jääb Ridala külanõukogusse. Haapsalu-Lihula maanteelt Martna teeristilt on Kalevipoja lingukivi Tubrimäel poolteist kilomeetrit. Vanapagana kivi jääb Kalevipoja lingukivist 0,3 km idakirdesse, kolhoosi lautade lähedale. Muistend jutustab: "Ridala kihelkonnas Tubrimäel on kaks suurt kivi. Teist nimetatakse  Kalevipoja, teist Vanapagana kiviks. Kalevipoja kiviks hüütakse teda sellepärast, et kivi pääl on näpujäljed. See olla Kalevipoja lingukivi. Teise kivi pääl on viis varbajälge. Vanapagan olla selle kivi otsast sihtinud vaenlast. Vanapagan siis vajutanud oma raskusega need varbajäljed kivi sisse. Vanapagana kivi asetseb Saanika küla Uuetoa põllul. Kalevipoja kivi on sama küla Allika talu põllul." Kalevipoja lingukivi Tubrimäel on vabariikliku kaitse all Hollandi kivina. See mürakas on looduskaitse all juba  aastail 1937 1940. Rahnu nime päritolu kohta pole arhiiviandmeid ega teata ka kohapeal sellest midagi jutustada. Vanapagana kivi Tubrimäel tuntakse ka Vanapagana lingukivina ehk Kalevipoja kivina. "Kalevipoeg tulnd Saaremaalt, teda kutsutud abiks. Ta tulnd Puisesse. Rahvas hädaldanud, et kirikud kurnavad, Ridala kirikule maksu palju, Martnas ka. Võtnd kivi ja visand. See kivi, mis Ridalasse viskas, see läks kirikust üle Lubjamäele. Martna kiriku jaoks hakand viskama, Martnas kukk laulnd parajasti. Ta visand  kukele selle kivi. Kivi on Endu talu väravas, Ähmja külas.    Kalevipoja viskekivi Ehmjas asu Martna külanõukogus Ehmja külas Hindu talu maal. Praegu Kuradikivina tuntud ja vabariikliku kaitse all olev kivihiid jääb Martnast kilomeetri jagu Ridala suunas, kilomeetriposti 1/11 juurde maantee lähedale.    Eedu kivi seisab Nõva külanõukogus Valgeristi-Vaisi maantee ääres Kivinõmme talu maal. Valgeristi teeristilt Tallinna-Keila-Haapsalu maanteel saab mürakani umbes 14 km. Rändrahnule, mille  juures kasvab vana kask, võib kergesti ronida. "Musa külas Nõva vallas asub suur Eedu kivi. Räägitakse, et see kivi olevat Kalevipoja visatud," nii selgitab kivi päritolu muistend. Kivi on kohaliku kaitse all. Nime saamise kohta teab Kivinõmme talu perenaine Helmi Pukk jutustada järgmist: "Palju aastaid tagasi, nii palju, et keegi ei tea aastaarvu nimetada, asus kivi lähedal väike vabadikusaun, kus elas üksik elatanud naine Eed. Ta ketras usinasti ja teenis sellega elatist. Siis aga juhtunud õnnetus - Eedu  saun põlenud ära. Eed pole meelt heitnud. Ta ehitanud uue sauna, ja päris kivi juurde, nii et kivi külg jäänud sauna üheks seinaks. Sellest siis saanudki kivi Eedu nime. Hiljem olnud Eedu eluase kivi sees ja ta kedranud ikka edasi. Helmi Pukk mäletab, kuidas tema lapsepõlves külalapsed käinud kivi juures, pannud kõrva vastu kivi kuulatanud, kas kostab Eedu voki vurinat.